# Asher Brown Durand

Asher Brown Durand (Maplewood, New Jersey, 21 a viz Eost 1796 – idem, 17 a viz Gwengolo 1886) a oa en engravour hag ul livour ezel eus al luskad Hudson River School.

## Buhez

E Maplewwod (Jefferson Village d'ar mare-se) e New Jersey e voe ganet Asher B. Durand, eizhvet bugel a-douez unnek ur horolajer hag orfebour a orin gall, un diskennad eus hugunoded hag o devoa tec'het da Amerika goude torridigezh Skrid-embann Naoned e 1685.

### Engravour

D'e 16 vloaz, e 1812, ec'h eas da zeskard an engravour Charles C. Wright (1796-1857), ma chomas betek 1817 ; er bloaz-se e voe kevredet gant e vestr en embregerezh Durand and Wright, Engravers, ma voe rener an adstal e New York.
Brudet e voe e 1823 goude engravet an daolenn Declaration of Independence diwar goulenn an aozer, John Trumbull (1756-1843), a gave dezhañ e oa Durand unan eus gwellañ engravourien SUA.
A. B. Durand hag e geveler C. C. Wright e voe diazezerien an New York Drawing Association e 1825 e New York ; d'an National Academy of Design e troas ar gwevredigezh-se, ma voe Durand kadoriad adalek 1845 betek 1861
E 1824, Asher B. Durand hag e vreur Cyrus (1787-1868), un engravour ivez hag ur mekaniker donezonet-dreist, a savas ar gompagnunezh Durand & Co., da bal dezhi « engravañ ha moullañ bilhedoù-bank eus ar vegenn » ; adimplijet e voe o labour evit an timbroù kentañ a zo bet moullet e SUA, e 1847. Ganto ivez e voe engravet an heuliad timbroù a voe embannet e 1851-1856.

### Livour

E deroù ar bloavezhioù 1830 e troas Asher B. Durand war-du al livouriezh, diwar atiz unan eus e brenerien, ar marc'hadour taolennoù Luman Reed (1787-1836) hag en devoa harpet al livour Thomas Cole, ur c'heneil da A. B. Durand ha diazezer an Hudson River School.
E 1837 ec'h eas Durand ha Cole da Schroon Lake er Menezioù Adirondacks e biz Stad New York evit tresañ, ha dizale e krogas an engravour da studiañ al livañ dremmvroioù. Hañvezhioù a dremeneas o tresañ er Menezioù Catskill e gevred an hevelep Stad, hag er White Mountains e New Hampshire. Kantadoù a dresadennoù hag a raktaolennoù en eoul war lien a savas eno, a gemeras perzh en diazezañ an Hudson River School.
Brudet eo doare A. B. Durand da livañ gwez, reier ha deil, a live war-eeun en natur evit chom feal ar fealañ ouzh o neuz wirion. Evel izili all an Hudson River Scholl e krede dezhañ e oa an Natur un diskouezadur dreistlavar a-berzh doue ar gristenien.
Koulz A. B. Durand ha Th. Cole a zisfizie diouzh an "araokaat", evel m'en diskouezas Durand e 1853 en un daolenn bet urzhiadet gant ur sterner en hentoù-houarn, Progress (The Advance of Civilization), ma weler Amerika o vont war-raok eus an tu kleiz, an natur, ma'z eus Amerindianed o sellet ouzh an tu dehou ma'z eus hentoù, peulioù pellskriverezh, tiez, un tren ha listri-dre-vurezh.
* Progress (The Advance of Civilization), 1853
E Maplewood e varvas Asher Brown Durand d'ar 17 a viz Gwengolo 1886. D'an 21 a viz Gwengolo e voe beziet e Green-Wood Cemetery e New York.

## Taolennaoueg

* Declaration of Independence (engravadur, 1823)
* Gathering Storm, 1837
* The Capture of Major Andre, 1845
* The Beeches, 1845
* The Hunter, 1846
* The Indian's Vespers, 1847
* Nature Study, Trees, Newburgh, New York, 1849
* Kaaterskill Landscape, 1850
* Landscape—Scene from "Thanatopsis", 1850
* The Catskills, 1859
* Landscape, 1859
* Rocky Cliff, ~1860

## Levrlennadur

* (en) Durand, John. The Life and Times of Asher B. Durand. Hensonville : Black Dome Press Corp, 2006 (ISBN 978-1-883789-50-3)
* (en) Ferber, Linda. Kindred Spirits: Asher B. Durand and the American Landscape. New York : D. Giles Ltd, 2007 (ISBN 978-1-904832-26-3)

## Liammoù diavaez

a vo kavet e Wikimedia Commons.
* (en) Avery, Kevin J. 'Asher Brown Durand (1796–1886) @ The Metropolitan Museum of Art (MET). Kavet : 03/10/2023.

## Notennoù

* 1 2 (en) 'Cyrus Durand @ Virtual American Biographies. Kavet : 03//10/2023.
* 1 2 (en) White-Serjeant, Helen (1955). 'The Men Who Engraved Early U.S. Stamps @ The Philatelic Database. Kavet : 03//10/2023.
* ↑ (en) '1847: America's first stamps @ National Postal Museum. Kavet : 03//10/2023.
* ↑ (en) Green-Wood Cemetery. Kavet : 03//10/2023.